BOŽANA SVILIČIĆ

U obiteljskoj kući poznatog travara, masera i kiropraktičara, 64-godišnjeg J.K. u Pakoštanima pokraj Zadra u utorak se odvijala prava drama koje se ne bi posramio ni najbolji redatelj trilera. Pakoštanski "guru" i vlasnik poznate lokalne biljne apoteke, koji se desetljećima bavi alternativnom medicinom, često savjetujući ljude sklone piću i kocki, ovaj put nije imao milosti za svoju deset godina mlađu poznanicu.Tražeći da mu vrati šest tisuća kuna koje mu je, navodno, ukrala, podivljali travar vezao je 54-godišnjakinju za stolicu, stavio joj plastičnu vrećicu na glavu i inzistirao da prizna da ga je pokrala i da mu vrati novac. Iako se nesretna žena nakon nekoliko sati borbe uspjela osloboditi, on joj je vratima kroz koja je pokušala izaći slomio prste jedne ruke. Kad je na kraju konačno uspjela pobjeći iz kuće došla je do poznanice koja je o svemu obavijestila policiju koja ga je uhitila i pritvorila, te se sada, prema informacijama iz policije, nalazi u zadarskom istražnom zatvoru.- Zbog sumnje u protupravno oduzimanje slobode, nanošenje teških tjelesnih ozljeda i ubojstva u pokušaju, 64-godišnjak je priveden pritvorskom nadzorniku Policijske uprave zadarske, kazao je Elis Žodan, glasnogovornik zadarske policije.Ovaj bivši ugostitelj i likovni umjetnik, koji je dugo živio u Zagrebu i educirao se kod poznatog hrvatskog alternativca Drage Plečka, deset godina mlađu ženu, inače državljanku BiH, koja živi u Pakoštanima, poznavao je već desetak godina. Što se dogodilo kobnog dana kada mu je U obiteljskoj kući pukao film, te je ženu svezao za stolicu nikome u Pakoštanima nije jasno.- Dosta ljudi je kod njega išlo, i neke je čak izliječio od karcinoma. Što mu se taj dan dogodilo ne znam, no žena s kojim je prijateljevao nije baš bila "cvjećka", kazao nam je jedan od mještana Pakoštana gdje je u četvrtak još vladala nevjerica da je poznati travar dospio iza rešetaka.- Meni je djelovao dosta šarlatanski, dosta je pričao i znao se praviti pametan. U posljednje vrijeme mučili su ga najviše obiteljski problemi koje je imao iz svoja dva propala braka. Često je bio po sudovima zbog toga prilično nervozan, ispričao je travarov susjed koji kobnog dana nije primjetio ništa čudno u travarovoj kući jer nije bio u Pakoštanima.Mještani također navode kako je travar svoje znanje o ljekovitom bilju naslijedio od svoje bake, te u svom medicinskom repertoaru nudi čak preparate u liječenju hepatitisa A, B, C i karcinoma koje je preporučio i švedski liječnik dr. Johny Bilde.